**Zuzana Navarová** (\* 18. jún 1959, Hradec Králové, Česko-Slovensko – † 7. december 2004, Praha, Česko), podpisovaná aj **Zuzana Navarová de Tejada** či **Zuzana Navarová, d. T.**, bola česká speváčka, hudobníčka, skladateľka a producentka. Popularitu získala predovšetkým vďaka poslucháčom a kritikom, keďže médiá jej hudobnej tvorbe nevenovali príliš veľkú pozornosť.[chýba zdroj]

Navarová sa dostala do povedomia poslucháčov ako speváčka skupín Nerez, Koa, tiež však ako sólová umelkyňa. Ako skladateľka sa podieľala na hudbe k divadelným predstaveniam, venovala sa však aj producentskej činnosti. Bola tiež objaviteľkou speváčky Radůzy. Začiatkom 90. rokov 20. storočia stála na čele projektu Nadácia Život umelca (*Život umělce*).

Zuzana Navarová, ktorá bola pokladaná za *„výnimočnú nezávislú speváčku českej scény"*, podľahla vo veku 45 rokov rakovine prsníka spojenej s cirhózou pečene.

Študijné roky
-------------

Navarová vyštudovala španielsky a český jazyk (učiteľský odbor) na Filozofickej fakulte Karlovej univerzity. Po ukončení štúdia začala pracovať ako učiteľka španielčiny v jazykovej škole. Od roku 1980 spievala so skupinou Nerez, popri ktorej študovala konzervatórium v odbore popový spev.

Kariéra
-------

Od roku 1980 pôsobila v pražskom Nereze. V roku 1987 vystupovala so skupinou na Kube, kde neskôr žila a kde spoznala aj svojho manžela Luísa. Tamojšia hudba tiež inšpirovala jej vlastnú tvorbu. Prvý sólový album Caribe vydala v roku 1992. Nasledovali koncerty s príležitostným zoskupením Caribe Jazz Quintet. Na konci roku 1994 začala spolupracovať s kolumbijským pesničkárom a gitaristom Ivánom Gutiérrezom. Spolu s basgitaristom Karlom Cábom vytvorili trojčlenné zoskupenie pod názvom Tres, pričom album s rovnomenným názvom vznikol v roku 1995. Išlo predovšetkým o novonahraté a prespievané staršie Gutiérrezove skladby. Album so skladbami Zuzany Navarovej síce Tres nahrali, ale doposiaľ nebol vydaný.

Dvojica Navarová – Gutiérrez stáli aj za vznikom inej hudobnej skupiny, Koa. Jej súčasťou boli aj Mário Bihári (akordeón, klavír, klarinet), Camillo Caller (bicie nástroje a perkusie) a František Raba (kontrabas). Skupine vyšlo päť albumov. Prvý, pod názvom Skleněná vrba (1999), získal hneď ocenenie Žltá ponorka. Druhým počinom bola nahrávka Zelené album (2000) na ktorej naposledy pôsobil Iván Gutiérrez, ktorý po vydaní odišiel do Španielska. Nahradil ho gitarista Omar Khaouaj a Koa tak vydala ešte dva albumy: Barvy všecky, ktorý získal ocenenie Anděl za roku 2002, a Jako Šántidéví z roku 2003, ktorý je typickým Navarovej spevom vo viacerých jazykoch. Okrem češtiny je na ňom počuť rómčinu, slovenčinu, ruštinu i kečuánsky jazyk.

V roku 2004 sa Zuzana Navarová a skupina Koa po rokoch výrazne presadili aj v médiách skladbou *Marie* z posledného radového albumu, ktorý bol radený k najlepším titulom vydaným bez podpory veľkej gramofónovej firmy. Avšak tento úspech prišiel už len niekoľko mesiacov pred jej smrťou.

Diskografia
-----------

* *Porta* (1983) – rôzni interpreti
* *Dostavník 21: Tisíc dnů mezi námi* (1984) – singel *Za poledne*
* *Dostavník 2* (1984) – rôzni interpreti, MC
* *Tisíc dnů mezi námi. Nahrávka z koncertu folkových skupín* (1985) – rôzni interpreti, nahrané v Litvínově 1983
* *Imaginární hospoda* (1986) – s Karlom Plíhalom a Slávkom Janouškom
* *Masopust* (1986)
* *Na vařený nudli* (1988)
* *Ke zdi* (1990)
* *Co se nevešlo (Nerez a Vy)* (1991) – MC
* *Caribe* (1992)
* *Vánoční písně a koledy* (1992)
* *Vivat Vita '93* (1993)
* *Morytáty a balady* (1993)
* *Stará láska Nerez a vy* (1993)
* *Nerez v Betlémě* (1993)
* *Nerez antologie* (1995) – opäť *Masopust*, *Na vařený nudli* a *Ke zdi* vrátane bonusov
* *Tres* (1995)
* *Sloni v porcelánu I.* (1999)
* *Skleněná vrba* (1999)
* *Zelené album* (2000)
* *Co se nevešlo (pozdní sběr)* (2001)
* *Nej nej nej* (2001)
* *Marie Rottrová: Podívej* (2001)
* *Radůza: Andělové z nebe* (2001)
* *Barvy všecky* (2001)
* *Jako Šántidéví* (2003)
* *Josef Kainar/Karel Plíhal: Nebe počká* (2004)
* *Smutkům na kabát* (2005)
* *Koa* (2006)

Referencie
----------

1. 1 2 3  ANTL, Radek. *Zemřela Zuzana Navarová* [online]. musicserver.cz, 2004-12-07, [cit. 2021-04-19]. Dostupné online. (česky)
2. 1 2 3 4   *Holka s kytarou Zuzana Navarová* [online]. Praha: Česká televize, 2014-12-07, [cit. 2021-04-19]. Dostupné online.
3. 1 2  VLASÁK, Vladimír. Najednou mi svět připadá víc domácký. *iDNES.cz* (Praha: MAFRA), 2004-01-27. Dostupné online [cit. 2018-01-28].
4. ↑   Léta se Zuzanou. *Reflex* (Praha: Czech News Center), 2007. Dostupné online [cit. 2021-04-19]. ISSN 0862-6634. Archivované 2007-12-19 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Zuzana Navarová**

Externé odkazy
--------------

* Stránky venované speváčke

Autoritné údaje: * abART: 30238
* GND: 138966664
* ISNI: 0000 0000 6690 0280
* LCCN: no2016142997
* NK ČR: jn20000710455
* VIAF: 84041691
* WorldCat: lccn-no2016142997